**Plán preventívnych a krízových opatrení**

**v súvislosti s pandémiou COVID -19**

 pri poskytovaní sociálnych služieb  v CHSR

***Názov poskytovateľa sociálnych služieb:***

Charitatívna služba v rodinách

Predmestská 12, 010 01 Žilina

***Zriaďovateľ***:

Diecézna charita Žilina

Predmestská 12, 010 01 Žilina

Vypracoval: Mgr. Zuzana Žideková Schválil: Mgr. Peter Birčák

 vedúca CHSR riaditeľ Diecéznej charita Žilina

**1. Informácie o vírusu COVID-19**

**Hlavným prameňom nákazy** boli doteraz najmä pacienti s pneumóniou (zápalom pľúc) infikovaní vírusom SARS CoV.

**Prenos** dýchacích aerosólov (kvapôčok) je hlavnou cestou prenosu a prenáša sa kontaktom človeka s človekom.

**Inkubačná doba** je od 2 – 14 dní. Z tohto dôvodu tí, ktorí boli vystavení stretnutiu s človekom so známym, t. j. potvrdeným prípadom COVID19, majú byť bezodkladne izolovaní v domácom prostredí počas 14 dní od posledného kontaktu s chorou osobou, nakoľko sa v priebehu tohto obdobia môže u nich vyvinúť ochorenie s príznakmi. O kontakte s človekom so známym prípadom s potvrdeným ochorením COVID-19, ako aj o vývoji príznakov má telefonicky informovať pacient, rodina, resp. opatrovateľka alebo priamy nadriadený – vedúci zamestnanec u poskytovateľa sociálnych služieb ihneď príslušného ošetrujúceho t. j. všeobecného lekára klienta alebo regionálneho hygienika (RH) RÚVZ.

**Spôsob prenosu:** Nový koronavírus SARS-CoV-2 je respiračný vírus. K prenosu dochádza primárne kontaktom s infikovanou osobou, ktorá najmä pri hovorení, kašľaní a kýchaní šíri infekčné kvapôčky do svojho okolia. Prenos je možný tiež predmetmi čerstvo kontaminovanými sekrétmi infikovaného človeka. Vírus sa podarilo izolovať zo vzoriek odobratých z dolných dýchacích ciest, ale aj zo sterov z nosohltana aj hrdla, v sére, krvi, v slinách, moči a stolici.

**Príznaky ochorenia** Je to najmä:

o *horúčka nad 38 stupňov Celzia* (pozor! u starších a imunitne oslabených klientov sociálnych služieb môže telesná teplota zostať nízka, preto treba zvážiť aj iné príznaky a poradiť sa s lekárom),

o *kašeľ*,

o *sťažené dýchanie* (tzv. dýchavica, klient nevie dokončiť nádych (ľudovo „nevie sa do dýchnuť“, prípadne má zrýchlené dýchanie),

 o *bolesť svalov*.

Vo všeobecnosti môže táto infekcia spôsobiť závažnejšie príznaky u klientov sociálnych služieb s oslabeným imunitným systémom, - seniorov nad 70 rokov, - klientov s chronickým ochorením (najmä: onkologické ochorenie, pľúcne ochorenie, srdcovo-cievne), - klientov liečených imunosupresívnymi (imunitný systém potláčajúcimi) liekmi, klientov so súčasne sa vyskytujúcimi viacerými ochoreniami u toho istého klienta – títo sú najviac náchylní na vývoj komplikácií, či už pri COVID-19 alebo sezónnej chrípke.

Je potrebné vedieť, že nie každý klient sociálnych služieb, ktorý je chorý alebo mal možný kontakt s pozitívnou osobou na COVID-19, musí byť hospitalizovaný.

**2. Prevencia šírenia infekcie COVID-19**

V súčasnosti neexistuje vakcína proti COVID-19. Najlepším spôsobom, ako zabrániť nákaze, je vyhnúť sa expozícii (t. j. stretnutiu s infikovaným človekom alebo expozícii vírusom)

***2.1 Všeobecné zásady, ktoré pomáhajú zabrániť šíreniu respiračných vírusov:***

o Vyhnúť sa úzkemu kontaktu s ľuďmi s akútnym respiračným ochorením.

o Skrátiť pobyt v priestoroch, kde sa nachádza veľké množstvo ľudí.

o Často si umývať ruky teplou vodou a mydlom (najmä pri priamom kontakte s chorými), ak mydlo s dezinfekčným účinkom v dávkovači nie je dostupné. Ako ďalší stupeň po umytí rúk je vhodné použiť dezinfekčný gél na báze alkoholu.

o Účinnosť umývania rúk možno zvýšiť použitím dezinfekčného mydla s virucídnym účinkom.

o Zamestnanci v oblasti sociálnych služieb by si mali umývať ruky:

- pred odchodom z domu,

- pri príchode do práce,

- po použití toalety,

- po prestávke a denných pracovných činnostiach,

- pred prípravou jedla a nápojov,

- pred a po konzumácii jedla a nápojov, vrátane desiat,

- pred odchodom z práce,

- pri príchode domov,

- po každom priamom kontakte s chorým alebo izolovaným klientom.

o Nepoužívať spoločné uteráky a predmety osobnej potreby.

o Dodržiavať zásady dezinfekcie povrchov v zmysle prevádzkového poriadku a po každej činnosti, pri ktorej došlo ku ich kontaminácii a pravidelne vetrať uzatvorené priestory.

***2.2 Represívne opatrenia (sekundárna prevencia)* *v prípade podozrenia na respiračnú infekciu***

- V prípade ochorenia je základnou prevenciou šírenia vírusu izolácia chorého a jeho kontaktov pred, ako aj po vypuknutí ochorenia v období jeho nákazlivosti (t. j. 14 dní resp. podľa usmernenia lekára).

- Osoby s akútnym respiračným ochorením by mali dodržiavať respiračnú hygienu – dodržať dostatočnú vzdialenosť od iných osôb, zakryť si ústa a nos vreckovkou alebo papierovým obrúskom (v prípadne ak nemajú vreckovku kašľať a kýchať do rukáva – do lakťového zhybu, nie do rúk!).

- Návrat príbuzného z oblasti s výskytom ochorenia COVID-19

Ak sa príbuzný klienta a ďalšie osoby vrátili zo zahraničia odporúča sa, aby aj po uplynutí karantény v nasledujúcich 14 dňoch nenavštevovali svojich príbuzných či akútne hospitalizovaných v zdravotníckych zariadeniach, pokiaľ nie je klient v paliatívnej starostlivosti alebo v ťažkom stave, kedy je potrebné návštevu konzultovať s hygienikom RÚVZ. Samotný klient, ktorý prišiel do kontaktu s chorým alebo osobou bez príznakov ale s potvrdenou infekciou COVID-19, môže byť bez príznakov tohto ochorenia (ale rizikový pre svoje okolie, lebo je nosičom infekcie) alebo s príznakmi. V prípade ľahkej formy môže zostať v domácej izolácii. Pri stredne ťažkej alebo ťažkej forme , alebo z dôvodov sociálneho statusu domácnosti a kognitívneho stavu klienta môže byť hospitalizovaný v zdravotníckom zariadení po dobu minimálne 14 dní, ak lekár a/alebo RÚVZ neurčí inak.

**3. Postup pri podozrení na ochorenie COVID-19 u zamestnanca**

Zamestnanec má povinnosť s ohľadom na platnú legislatívu Zákonníka práce zamestnávateľa informovať o tom, že sa vrátil on alebo jeho blízky príbuzný resp. blízka osoba z rizikovej oblasti zasiahnutej koronavírusom, alebo o tom, že v jeho domácnosti alebo blízkom okolí bol v priamom kontakte s osobou, ktorej bola zistená t. j. laboratórnym vyšetrením na ÚVZ SR potvrdená infekcia COVID-19 alebo je v izolácii pre podozrenie na infekciu a nie sú ešte výsledky vyšetrenia známe. Zamestnávateľ je vzhľadom na povinnosť predchádzať rizikám z hľadiska bezpečnosti a ochrany zdravia pri práci oprávnený vyzvať zamestnanca, aby sa podrobil vyšetreniu u všeobecného lekára (ktorého má kontaktovať najskôr telefonicky a podľa inštrukcií buď prísť na vyšetrenie alebo zostať v domácej izolácii a pod.). O prípadnom nariadení karantény t.j. izolácie, jej trvaní a ukončení rozhoduje príslušný RÚVZ a v tomto zmysle je povinný podať zamestnávateľovi na jeho žiadosť informáciu o tom, že zamestnancovi bola karanténa nariadená. V prípade, že je zamestnancovi nariadená karanténa, ide o prekážku v práci na strane zamestnanca, pri ktorej mu prislúcha náhrada mzdy alebo platu rovnako ako v prípade, keď je dočasne práce neschopný. Vzhľadom na súčasne prebiehajúce aj iné ako COVID-19 respiračné ochorenia je vhodné odporučiť pre zamestnancov s príznakmi respiračnej infekcie nasledovné:

* zostať doma na lôžku,
* telefonicky konzultovať svojho ošetrujúceho lekára ohľadom správnej liečby a postupu pri prípadnom vyšetrení (telefonovať ešte pred príchodom do ambulancie a riadiť sa inštrukciou lekára),
* prijímať tekutiny a vitamíny,
* nebyť v priamom kontakte s klientami, ani zamestnancami počas doby pretrvávania príznakov,
* zamestnanec sa môže vrátiť na pracovisko, ak nemá aspoň 3 dni po sebe známky respiračnej infekcie (pri nepotvrdení COVID-19) a pri známom ochorení COVID-19 až vtedy keď mu to umožní hygienik RÚVZ.

V prípade potvrdenia ochorenia COVID-19 u zamestnanca sociálnych služieb sú izolovaní všetci kolegovia aj klienti, ktorí prišli s chorým zamestnancom do kontaktu, ak tak určí hygienik RÚVZ. Všetky priestory a povrchy, v ktorých sa chorý zamestnanec nachádzal, musia byť následne dôkladne dezinfikované za použitia virucídneho dezinfekčného prostriedku podľa dezinfekčného plánu prevádzkového poriadku poskytovateľa sociálnych služieb a usmernenia pracovníka RÚVZ.

Ak by prišiel do kontaktu s viacerými kolegami v práci prevádzka CHSR by sa musela na dobu trvania karantény dočasne prerušiť. Ak by bol v kontakte len s klientmi, ostatní zamestnanci by pokračovali vo výkone opatrovateľskej služby u tých klientov, ktorí neprišli s daným nakazeným zamestnancom do kontaktu. Klientom, ktorým by bola nariadená karanténa, by sme zabezpečili len základné úkony ako nákup, prípadne vybavenie potrebných liekov. Ak by bol klient nesebestačný, v tom prípade bude potrebná hospitalizácia alebo umiestnenie v zariadení určenom pre ľudí v karanténe.

**4. Krízové opatrenia pri nákaze u príbuzného klienta**

Ak sa príbuzný klienta a ďalšie osoby vrátili zo zahraničia odporúča sa, aby aj po uplynutí karantény v nasledujúcich 14 dňoch nenavštevovali svojich príbuzných či akútne hospitalizovaných v zdravotníckych zariadeniach, pokiaľ nie je klient v paliatívnej starostlivosti alebo v ťažkom stave, kedy je potrebné návštevu konzultovať s hygienikom RÚVZ. V prípade, že sa príbuzní aj tak vrátia k svojim blízkym, oboznámime so situáciou všeobecného lekára klienta a je tam nariadená karanténa podľa rozhodnutia hlavného hygienika a vtedy sa naša služba prerušuje minimálne na 2-3 týždne (14-21 dní). Ak sa neprejavia žiadne známky ochorenia po konzultácii so všeobecným lekárom a po jeho zvážení sa opäť začne poskytovať sociálna služba. Ak by sa u niekoho prejavili známky ochorenia, tak sa služba prerušuje podľa usmernenia RÚVZ.

**5. Krízové opatrenia pri nákaze klienta**

V prípade, že klient CHSR má známky respiračnej infekcie, je potrebné v prvom rade informovať jeho všeobecného lekára a postupovať podľa jeho usmernení. Tiež je potrebné informovať aj vedúcu CHSR, aby zamestnanec, ktorý prišiel do kontaktu s takýmto klientom neprechádzal k iným klientom a kolegom. Zamestnanci musia používať pri službe všetky ochranné pracovné pomôcky (rúška, rukavice, dezinfekčné prípravky), aby boli chránený pred prípadnou nákazou. Ďalší postup bude podľa nariadenia všeobecného lekára daného klienta, prípadne RÚVZ.

**6. Postup pri podozrení na ochorenie COVID-19 v terénnej sociálnej službe**

V prípade, že pracovník terénnej sociálnej služby - domácej opatrovateľskej služby príde do kontaktu s klientom podozrivým na vírusové ochorenie COVID-19, ak nemá osobné ochranné prostriedky, bezodkladne opustí priestory v ktorých sa klient nachádza a s klientom komunikuje zo vzdialenosti väčšej ako 2 metre, alebo telefonicky. Pracovník sa vyhne kontaktu s ďalšími osobami, ak je to možné a bezodkladne informuje nadriadeného pracovníka a kontaktuje svojho všeobecného lekára pre dospelých alebo v prípade nedostupnosti príslušný RÚVZ. V prípade, že by mal byť klient v domácej izolácii a nie je možné prerušiť osobnú starostlivosť o neho a taktiež nemožno zaistiť dostatočnú ochranu personálu, musí byť klient v spolupráci s RÚVZ a krajským operačným strediskom záchrannej zdravotnej služby odoslaný sanitkou vybavenou na prevoz infekčného pacienta do zdravotníckeho zariadenia a hospitalizovaný. Izoláciu klientov a pracovníkov sociálnej služby a ďalších kontaktov vyhodnotí a usmerní príslušný RÚVZ. Izolovaní sú všetci pracovníci a ďalšie osoby, ktoré s chorým klientom prišli do kontaktu bez zodpovedajúcich ochranných prostriedkov, a to podľa pokynov RÚVZ v domácej izolácii alebo v zdravotníckom zariadení (podľa klinického stavu a sociálneho statusu domácnosti).

Z dôvodu špecifických nárokov na materiálno-technické, personálne a organizačné zabezpečenie terénnej sociálnej služby v prípade hospitalizácie klienta v súvislosti s COVID-19 poskytovateľ terénnych sociálnych služieb navyše:

 - zmapuje situáciu klientov - vytipuje osamelo žijúcich klientov, ktorí nemajú rodinu, alebo rodina žije ďaleko a nemôže zabezpečiť starostlivosť po dobu prípadnej domácej izolácie,

- pripraví zoznamy a kontakty s potrebnými informáciami pre záchranárov,

- zmapuje a spíše rozsah nevyhnutnej starostlivosti, bez ktorej sa klient nezaobíde,

- v prípade rodín, ktoré môžu zabezpečiť starostlivosť o izolovaného klienta, sa s nimi dohodne na prevzatí starostlivosti v prípade nevyhnutnosti, ale vždy po konzultácii s príslušným RÚVZ,

- písomne informuje klientov, prípadne ošetrujúce a opatrujúce osoby, ako bude prebiehať poskytovanie služby v prípade obmedzenia prevádzky z dôvodu choroby / domácej izolácie personálu.

***Postup pri poskytovaní starostlivosti v prípade domácej izolácie nariadenej klientovi:***

S klientom je prerokovaný spôsob poskytovania starostlivosti počas jeho domácej izolácie. Formalizovaná domáca starostlivosť nemôže byť poskytovaná, ak klient s mimoriadnym režimom (rozsah starostlivosti, používanie ochranných prostriedkov, používanie dezinfekcie) nesúhlasí alebo jeho rodina nevie zabezpečiť potrebnú starostlivosť pre klienta. V takom prípade má byť klient prevezený do zdravotníckeho zariadenia podľa vyššie uvedených inštrukcií.

Klient v prítomnosti pracovníka terénnej sociálnej služby používa rúško, ak je to možné a nemá ťažkosti s dýchaním a ochranné rukavice.

Sú zabezpečované základné úkony ako dovoz obedov a nákupov, zabezpečenie nevyhnutných liekov (na nákupy sa nepoužívajú opakovane tie isté tašky, s ktorými prišiel do kontaktu chorý). Nie je realizovaná ani preprava klienta automobilom poskytovateľa. Manipulácia s obedárom (resp. ideálne prenos obedov v jednorazových obedových boxoch) je prevážaný oddelene od ostatných nosičov jedál .Je dôležité, aby sa vykonávala hygienická dezinfekcia rúk dezinfekčným prostriedkom aj všetkých povrchov, s ktorými prišiel klient do styku.

Na použité ochranné prostriedky má poskytovateľ špeciálny box na nebezpečný odpad, ktorý je umiestnený v byte klienta pri vchodových dverách a označený ako biohazard alebo biologický materiál. Likvidácia nebezpečného odpadu sa zabezpečí podľa pracovných postupov zariadenia, ev. podľa prevádzkového poriadku poskytovateľa sociálnej služby.

Poskytovateľ terénnej sociálnej služby je povinní zabezpečiť zamestnancom ochranné osobné prostriedky.